- Yahaaya
- <
- 6
- >

6
Iisa nyamnii jama'aare ɗuunde
1 Balɗe seɗɗa gaɗa juulɗe *Yahudankooɓe gaɗaaɗe Ursaliima, Iisa joli peta Galili wi'eteenga Tiberiya. 2 Jama'aare ɗuunde no tokki mo sabu ɓe ngi'ii kaayɗe ɗe o waɗi wakkati o yamɗintinnoo nyawɓe.
3 Iisa nyakki dow waamnde, jooɗodii he *aahiiɓe mum. 4 Juulɗe *Yahudankooɓe bi'eteeɗe *Juulɗe dimɗinol Isra'ilankooɓe ɓadake.
5 Iisa ɓanti hoore mum, sey holliri jama'aare mawne gom no wara to mum. Nden o wi'i Filipa :
—Toy coodoyten nyaamdu ngam himɓe ɓee fuu ?
6 Tawi o fiyi hunnduko Filipa tan o nana ngam omo anndi ko o siini waɗude.
7 Filipa jaabii mo :
—Baa buuru ko tammaaje keme ɗiɗi cooduɗen, woɓɓe nder maɓɓe keɓataa ŋoppitto.
8 Gooto nder *aahiiɓe Iisa bi'eteeɗo Andiire, minyo Simon Piyer, wi'i mo :
9 —Suka gorko gom nii jogiiɗo buuruuje joy e liƴƴi ɗiɗi, amma ɗume ɗum nafirta himɓe ɓee fuu ?
10 Nden Iisa wi'i ɓe :
—Mbi'ee ɓe, ɓe njooɗoo !
Nokkuure ndeen no heewi huɗo, ɓe njooɗii. Worɓe tawaaɓe nder jama'aare ndee tan no ngaɗa ujunaaji joyo. 11 Iisa hooƴi buuruuje ɗeen, yetti Alla, yeddani wonɓe toon ɓeen. Noon duu o waɗi he liƴƴi ɗiin. O hokki ɓe, ɓe nyaami faa ɓe kaari. 12 Wakkati ɓe nyaamunoo faa ɓe kaari, sey Iisa wi'i *aahiiɓe mum :
—Kawree ko hoddi ɗum, to baa ŋoppitto bonu.
13 Ɓe kawri ko himɓe nyaami koddi nder buuruuje joy ɗeen, ɗum hebbini kandeeje sappo e ɗiɗi. 14 Wakkati himɓe ɓeen ngi'unoo haayne nde Iisa waɗi, mbi'i :
—Kanko jaati woni annabiijo bi'anooɗo no waran nder duuniyaaru.
15 Wakkati Iisa annditinnoo iɓe ngiɗi ɓe ngatta mo semmbe-semmbe nder laamu, sey o dilli. O nyakki waamnde, kanko tan.
Iisa dillirii koyɗe mum dow ndiyam
16 Nde hiirunoo, *aahiiɓe Iisa njuuri nder peta ngaan. 17 Ɓe naati laana faa ɓe njola, yahde Kafarnahum. Jemma fuɗɗii naatude, Iisa duu heewtaaki ɓe. 18 Henndu mawnu no wifa faa benkeƴƴe ummii. 19 Ɓe awƴi laana kaan faa ɓe keɓi hano kilooji joy naa jeegom. Nden ɓe kolliri Iisa no dilla he koyɗe mum dow peta ngaan, no fonndii ɓe. Sey ɓe kuli. 20 Amma Iisa wi'i ɓe :
—To kulee, miin noon !
21 Ɓe muuyi o naata laana kaan. Amma wakkati mum da ɓe njottii fonngo ngo ɓe pa'i, nden ɓe panndi.
22 Weeti jaangoore mum, jama'aare hoddinoonde gaɗa peta ngaan, paami ko laana goota tan wari nder nokkuure ndee. Ɓe ngi'ii duu ko *aahiiɓe ɓeen tan naati nder makka, awƴii ka, ndilli, Iisa duu naataay ka. *Aahiiɓe ɓeen tan ndilli. 23 Sey laanaaji gom nii ngari ƴuwi Tiberiya, ɗi ngari hadde to ɓe nyaamunoo buuru toon gaɗa ko Iisa yetti Alla nder du'aa'u. 24 Wakkati jama'aare ndeen hi'unoo ko Iisa e *aahiiɓe mum fuu ngalaa toon, ɓe naati laanaaji ɗiin, ɓe pa'i Kafarnahum tefoyde Iisa.
Iisa woni nyaamdu kokkooru mbuurnam
25 Wakkati ɓe tawoynoo Iisa gaɗa peta ngaan, ɓe mbi'i mo :
—Moodibbo, nde ngarɗaa ɗoo ?
26 Iisa jaabii ɓe wi'i :
—Goonga non, hanaa ngam on ngi'ii kaayɗe ɗe ngaɗaama toon waɗi oɗon tefa kam. Amma ko tefanton kam woni ngam on nyaami faa on kaari. 27 To ngollanee nyaamdu bonooru. Ngollanee nyaamdu nduumotoonu, kokkooru mbuurnam nduumiiɗam. Kayru woni ndu *Ɓii-Neɗɗo hokkata on, sabu Alla *Baabiraawo deki lammba baawɗe mum dow makko.
28 Nden ɓe ƴami mo :
—Ɗume min ngaɗata ko min ngolla golleeji ɗi Alla hiɗi ?
29 Iisa jaabii ɓe, wi'i :
—Golle ɗe Alla hiɗi ɗeen ngoni ngoonɗinon mo o lili oon.
30 Ɓe njaabii mo, ɓe mbi'i :
—Too, haayne ndeye ngaɗataa ngam min ngi'a, min ngoonɗine ? Golle ɗeye ngaɗataa ? 31 Maamiraaɓe amin nder ladde yeeruure nyaamii nyaamdu wi'eteenu *manna, hano no ɗum winndiraa nder dewte wi'aa : O hokkii ɓe nyaamdu ƴuwnu dow kammu.*6.31 Burtaaki 16.4 ; Jabuura 78.24
32 Iisa jaabii ɓe, wi'i :
—Miɗo haalana on goonga : Hanaa *Muusa hokkunoo on nyaamdu ƴuwnu dow kammu. Amma *Baaba am hokki on nyaamdu goongaaru ƴuwnu dow kammu. 33 Ngam nyaamdu ndu Alla hokkata nduun woni ƴuwooru dow kammu kokkooru duuniyaaru mbuurnam.
34 Sey ɓe mbi'i mo :
—Moodibbo, hokku min ir nyaamdu nduu nyannde fuu.
35 Iisa wi'i ɓe :
—Miin woni nyaamdu kokkooru mbuurnam. Garɗo to am fuu, rafataake faa abada. Goonɗinɗo kam oon duu ɗomɗataake abada. 36 Amma mi haalaniino on : « On ngi'ii kam, dey on ngoonɗinaay. » 37 Mo *Baabiraawo hokki kam fuu, waran to am. Garɗo to am fuu, mi riiwataa ɗum sam. 38 Sabu hanaa faa mi waɗa muuyo am, waɗi ƴuwmi dow kammu, amma ngam mi waɗa muuyo lilɗo kam oon. 39 Ndaa, muuyo lilɗo kam oon nii : To baa gooto nder ɓe o hokki kam ɓeen majju, amma mi ummintina ɓe nyannde darŋal. 40 Muuyo *Baaba am nii : Neɗɗo fuu gi'uɗo Ɓiɗɗo oon, goonɗini mo, heɓan mbuurnam nduumiiɗam. Mi ummintinan ɗum nyannde darŋal.
41 Sey *Yahudankooɓe ɓeen puɗɗi no nguuntoo hakkune mum'en, ngam Iisa wi'i ɓe : « Miin woni nyaamdu ƴuwnu dow kammu nduun. » 42 Ɓe mbi'i :
—Hanaa Iisa ɓii-Yusufu mo annduɗen innum e bammum on non naa ? Noy o wi'irta hannden dow kammu o ƴuwi ?
43 Nden Iisa wi'i ɓe :
—Accee nguuntaade hakkune mooɗon ! 44 Walaa baawɗo warde to am, se *Baabiraawo lilɗo kam oon, fooɗaay mo. Miin duu, mi ummintinan mo nyannde darŋal. 45 Ɗum winndaama nder dewte annabiiɓe wi'aa : Ɓe fuu Alla ekkintinii ɓe.†6.45 Esaaya 54.13 Neɗɗo fuu hettinnani ko *Baabiraawo ekkintini, waran to am. 46 Walaa gi'uɗo *Baabiraawo, se hanaa oon ƴuwɗo to makko, kanko tan hi'i *Baabiraawo. 47 Miɗo haalana on goonga : Goonɗinɗo kam fuu, heɓi mbuurnam nduumiiɗam. 48 Miin woni nyaamdu kokkooru mbuurnam. 49 Maamiraaɓe mooɗon nyaamii *manna nder ladde yeeruure, dey haɗaay ɓe maayi. 50 Amma nyaamdu ƴuwnu dow kammu nduun kay, nyaamɗo hen fuu maayataa. 51 Miin woni nyaamdu wuurnu ƴuwnu dow kammu. Nde goɗɗo nyaami he mayru, no wuuran faa abada. Nyaamdu ndu kokkanmi nduun woni ɓanndu am hokkaanu ngam duuniyaaru heɓa mbuurnam.
52 Haala kaa ummini geddi hakkune *Yahudankooɓe, iɓe mbi'a :
—Noy o waawri hokkude en ɓanndu makko, nyaamen ?
53 Iisa wi'i ɓe :
—Miɗo haalana on goonga : Nde on nyaamaay ɓanndu *Ɓii-Neɗɗo, on njaraay ƴiiƴam mum, mbuurnam walanaa on. 54 Neɗɗo fuu nyaamɗo ɓanndu am, nde yari ƴiiƴam am, heɓi mbuurnam nduumiiɗam. Mi ummitinan ɗum nyannde darŋal. 55 Ngam ɓanndu am woni nyaamdu wuurnu, ƴiiƴam am duu woni cemmbam buurɗam. 56 Neɗɗo fuu nyaamɗo ɓanndu am, nde yari ƴiiƴam am, wondi he am, mi wondan he mum. 57 *Baabiraawo lilɗo kam oon no wuddu mbuurnam. Sabbu makko mbuurumi. Hano non nyaamɗo ɓanndu am fuu no wuuran sabbu am. 58 Nyaamdu ƴuwnu dow kammu nduun nii : Ndu hawtaa he ndu maamiraaɓe mon nyaamunoo nduun, ndu haɗaay ɓe maayde. Nyaamɗo nyaamdu nduu, no wuuran faa abada.
59 Waaju oo, Iisa waɗi nder *waajordu Kafarnahum.
Konngi kokkooji mbuurnam nduumiiɗam
60 Wakkati *aahiiɓe Iisa nanunoo haalaaji ɗii, ɗuɓɓe nder maɓɓe mbi'i :
—Konngi ɗii no tiiɗi. Moy waawi jaɓude ɗi ?
61 Iisa he hoore mum faami dow ko *aahiiɓe mum ngoni no nguuntoo, wi'i ɓe :
—Ɗum laatanake on fergere naa ? 62 Ndenne ɗume waɗata, se on ngi'ii *Ɓii-Neɗɗo ŋabbitii to wonnoo illa arannde ? 63 *Ruuhu Alla woni ko hokkata mbuurnam, ɓanndu walaa baawɗe baafuy. Konngi ɗi kaalanmi on ɗii ngoni ruuhu, kanƴi ngoni mbuurnam duu. 64 Amma no woodi nder mooɗon ɓe ngoonɗinaay.
Tawi illa arannde Iisa no anndunoo ɓe ngoonɗinaay ɓeen e jammboytooɗo mo oon. 65 O ɓeydi wi'ude :
—Ngam majjum mbi'umi on : Baa gooto waawtaa warde to am nde *Baabiraawo waddaay mo.
66 Illa ndeen ɗuɓɓe nder *aahiiɓe makko coƴƴiti, acci tokkude mo. 67 Nden Iisa ƴami *lilaaɓe sappo e ɗiɗo ɓeen wi'i :
—Onon duu, oɗon ngiɗi dillude naa ?
68 Simon Piyer jaabii mo wi'i :
—Joomam, to moy min njahata ? Hanaa aan jogii konngi kokkooji mbuurnam nduumiiɗam naa ? 69 Min ngoonɗinii, miɗen anndi ko aan woni Ceniiɗo ƴuwɗo to Alla.
70 Iisa jaabii ɓe wi'i :
—Hanaa miin suɓii on, onon sappo e ɗiɗo ɓee naa ? Amma gooto nder mooɗon no seyɗan.
71 Dow Yahuuda, ɓii-Simon Iskariyot, gooto nder *lilaaɓe sappo e ɗiɗo ɓeen o haali. Kanko woni jammboytooɗo Iisa.

- Yahaaya
- <
- 6
- >

*6:31 6.31 Burtaaki 16.4 ; Jabuura 78.24

†6:45 6.45 Esaaya 54.13

© 2018 WBT